भोपाल। कांग्रेस की बिगड़ती हालत के लिए बड़े नेताओं को दोषी मानने वाले पूर्व केंद्रीय मंत्री और मप्र कांग्रेस के वरिष्ठ नेता असलम शेर खान एक अलग पार्टी बनाएंगे। सोमवार को मीडिया से चर्चा करते हुए उन्होंने इसकी घोषणा की। उन्होंने कहा कि, उनकी पार्टी मप्र में आगामी विधानसभा चुनाव में कमलनाथ को सीएम के तौर पर प्रमोट करेगी। इस संबंध में कमलनाथ से चर्चा हो चुकी है। वे इसके लिए तैयार हैं।
असलम शेर खान ने कहा कि, उन्होंने तय किया था कि नये साल में एक ऐसी पार्टी का गठन करेंगे, जो अति पिछड़े, महादलित और पसमंदा(ओबीसी) मुसलमानों की रहनुमाई करेगी। खान ने कहा कि उनकी पार्टी 60 सीटों पर गठबंधन से चुनाव लड़ेगी।
बिहार बना गठबंधन का उदाहरण...
शेर खान ने कहा है कि बिहार में लालू, मुलायम और नीतिश की पार्टी ने गठबंधन से विधानसभा चुनाव लड़कर एक अच्छा उदाहरण पेश किया है। उन्होंने न सिर्फ मुसलमानों के पैरोकार असदुद्दीन ओवैसी के गठबंधन, बल्कि हिंदूवादी अमित शाह दोनों को अपने तरीके से हराया। खान ने कहा है कि उनकी पार्टी धर्मनिरपेक्ष मुद्दे पर कार्य करेगी।
कांग्रेस की स्थिति खराब..
खान ने कहा है कि कांग्रेस की हालत खराब है। उसे बुरे हालत से उबारने में अब बड़े नेता भी बेबस हैं। इसलिए अब हम इंतजार नहीं कर सकते। 2018 में मप्र विधानसभा चुनाव होने हैं। इसके लिए हमें अभी से तैयारी करनी होगी।
कांग्रेस की प्रतिक्रिया...
पूर्व केंद्रीय मंत्री असलम शेर खान के बयान पर मप्र कांग्रेस के मुख्य प्रवक्ता केके मिश्रा ने कहा,'आज जब देश और प्रदेश में कांग्रेस के पक्ष में माहौल बन रहा है, बिहार में सांप्रदायिक ताकतें ध्वस्त होने के बाद हमनें मप्र में रतलाम-झाबुआ लोकसभा उपचुनाव व अभी निकाय चुनाव में 8 में से 5 स्थानों पर अपनी पार्टी का परचम फहराया है, उसके दूसरे ही दिन असलम शेर खान साहब का यह अलाप किसके इशारों पर और किसकी मदद के लिए है?'
hin_Deva hin_Deva awa_Deva hin_Deva hin_Deva hin_Deva hin_Deva hin_Deva